岐亭五首  其一
作者：蘇軾
朝代：宋

paragraphs: 昨日雲陰重，東風融雪汁。
遠林草木暗，近舍烟火濕。
下有隠君子，嘯歌方自得。
知我犯寒來，呼酒意頗急。
撫掌動鄰里，遶村捉鵝鴨。
房櫳鏘器聲，蔬果照巾羃。
久聞蔞蒿美，初見新芽赤。
洗盞酌鵝黄，磨刀削熊白。
須臾我徑醉，坐睡落巾幘。
醒時夜向闌，唧唧銅瓶泣。
黄州豈云遠，但恐朋友缺。
我當安所主，君亦無此客。
朝來靜庵中，惟見峰巒集。